b'\n_START_ARTICLE_\nRotonda\n_START_PARAGRAPH_\nAng rotonda (Ingles: roundabout, literal na "palibutan", "paikutan", "libutan", o "ikutan") ay isang uri ng pabilog na sangandaan, isang salikop o bagtasan ng mga daan kung saan ang trapiko ng lansangan ay dumadaloy sa isang direksiyon o patutunguhan sa palibot o paligid ng isang panggitnang pulo. Sa isang rotonda, ang pagpasok sa trapiko o daloy ng mga sasakyan ay dapat na palaging nagbibigay-daan sa mga sasakyang umaandar na nasa loob na ng bilog, at ang mga rotonda ay may karagdagang mga pagbabawal o restriksiyon sa pagkakalatag o krokis ng pinagsangahan ng daan upang makapagbigay ng mataas na kaligtasan o seguridad. Ang mga rotonda, sa kanilang makabagong anyo, ay isinapamantayan sa Nagkakaisang Kaharian, batay sa karanasan ng mga bilog na trapiko, rotaryo, o daang paikutan (tinatawag na traffic circle o rotary sa Ingles) o mas maluluwang na mga rotonda sa Estados Unidos, subalit pangkaraniwan na sa ngayon sa maraming mga bansa sa buong mundo. Ang mas maluluwang na mga rotonda, katulad ng sa Estados Unidos, ay tinatabanan o kinukontrol ng mga senyas na pampahinto, mga signal na pantrapiko, o maaaring hindi pormal na kinukontrol.'